कोतवाली के दिवस अधिकारी दरोगा सुभाष टम्टा ने बताया कि शुक्रवार सुबह करीब सात बजे कंट्रोल रूम को सूचना मिली कि जवाहर नगर में एक युवक सड़क किनारे बेहोशी की अवस्था में पड़ा है। इस पर एंबुलेंस 108 सेवा मौके पर पहुंची और युवक को बेस अस्पताल पहुंचाया। इमरजेंसी चिकित्सकों ने नब्ज देखी तो युवक मरा हुआ था। पुलिस ने जवाहर नगर में हुलिया बताकर छानबीन की तो युवक का नाम मानबहादुर (40) निवासी नेपाल निकला। मानबहादुर जवाहर नगर में अपनी बहन मंजू के यहां रहकर मजदूरी करता था। टम्टा ने बताया कि मानबहादुर बीती देर रात तक बहन के घर नहीं गया था। पोस्टमार्टम रिपोर्ट से मानबहादुर की मौत होने का कारण स्पष्ट होगा। भाई की मौत से बहन का रो-रोकर बुरा हाल है।